Sulanová, Magdaléna, poslankyňa NR SR (2022-05-05):
Ďakujem pekne za slovo, pán predsedajúci. Poslanci za stranu Kotlebovci – Ľudová strana Naše Slovensko predkladajú návrh zákona, ktorým sa mení a dopĺňa zákon č. 73/1986 o umelom prerušení tehotenstva v znení neskorších predpisov. Cieľom tohoto legislatívneho návrhu je obmedziť vykonávanie potratov na Slovensku tým, že sa zakáže vykonávanie potratov na požiadanie ženám cudzinkám, ktoré nemajú občianstvo Slovenskej republiky, čím sa súčasne vyrieši vágna situácia v oblasti potratovej turistiky na Slovensku. Legislatívny návrh vychádza z prirodzenej nutnosti chrániť aj životy nenarodených detí. Okrem morálnych argumentov sa opierajú o samotnú Ústavu Slovenskej republiky, kde sa v čl. 15 uvádza, že ľudský život je vhodný ochrany už pred narodením. Veľký počet spoločenských iniciatív, ktoré sa zameriavajú na zvýšenie ochrany živých bytostí, resp. na ochranu života samotného, neustále rastie. Tieto snahy sa netýkajú len zlepšenia ochrany živej prírody, rastlín, lesov, zvierat a domácich miláčikov, ale aj ľudských práv rôznych menšín a napokon aj obmedzenia potratov. V zahraničí sme svedkami postupného zlepšovania úrovne ochrany života nenarodených detí, napríklad aj v Spojených štátoch. Spoločným ukazovateľom týchto iniciatív je ochrana práv živých tvorov, zvierat a ľudí, ktoré nemajú dostatočnú silu na to, aby dokázali svoje vlastné práva efektívne brániť sami. Sme presvedčení, že aj nenarodené deti si zaslúžia ochranu svojich práv minimálne tak, ako rôzne menšiny alebo väzni. Ľudskoprávne argumenty hovoria jasne za život a za ochranu práv každého človeka, obzvlášť tých najmenších a najslabších, ktorí sa ešte nedokážu sami brániť ani len plačom. Nedokážu povedať, že oni majú, oni chcú tiež žiť, že majú chuť do života. Je absurdné, aby v civilizovanej spoločnosti 21. storočia boli chránené práva stromov, lesov, psov, mačiek, teraz už aj diviakov, ktorí sa preháňajú po uliciach Bratislavy, alebo aj medveďov. A tieto práva sú chránené viac ako práva nenarodených detí. Je nemysliteľné, aby sa na výrub stromu na vlastnom pozemku požadovalo povolenie od obce, ale na zabitie nenarodeného dieťaťa sa nevzťahovali žiadne obmedzenia. Neustále vykonávania a tolerovania aj neodôvodnených, podotýkam, neodôvodnených umelých prerušení tehotenstva, nehovoríme o tých, ktorí ohrozujú život matky alebo ide o zdravotné riziko, toto je dôkazom neformálneho rebríčka hodnôt spoločnosti. K tomu stavu negatívne prispeli celé dekády pôsobenia ideológie boľševického materializmu a následne liberálneho egoizmu, ktorý naviazal na boľševický materializmus. Mnohé z argumentov, ktoré sa používajú na obhájenie umelých prerušení tehotenstva, sú pritom alibistické, či vyslovene egoistické. Obrovské množstvo matiek ide na potrat len kvôli kariére, povýšeniu v práci, kvôli udržaniu si štíhlej postavy, kvôli zhýralému životnému štýlu a túžbe predlženia si mladosti či kvôli pohodlnosti. Nehovorím, že všetky, ale teda je ich veľká časť. Na obhájenie potratov sa tiež často používa sociálny argument, že dieťa by sa narodilo do nevyhovujúceho prostredia, v ktorom by sa o neho rodičia nedokázali materiálne postarať, prípadne, že by sa oň celkovo nemal kto starať. Tento argument je však v súčasnosti už irelevantný. Keďže systém adopcií a náhradnej rodičovskej starostlivosti je už dostatočne rozvinutý a záujem o adopcie detí rastie a ďaleko prevyšuje ich ponuku. Koniec-koncov máme už aj niekoľko rokov, neviem, 10-15 rokov, zriadené hniezda pre nechcené deti, čiže matka ich nemusí potratiť, nemusí ich dať zabiť, ale kľudne môže dieťa porodiť a dať do takéhoto hniezda anonymne, podotýkam. Tento stav je spôsobený jednak rastúcim počtom párov, ktoré nemôžu mať vlastné deti a takisto aj dlhodobo nízkym počtom detí vhodných na adopciu. V súčasnosti trvá priemerné čakanie na adoptované dieťa zhruba päť rokov, v mnohých prípadoch však dokonca až desať rokov. Máme tu na jednej strane, že zdravé deti sa nechávajú, teda idú na potrat matky so zdravými deťmi. Treba povedať, že tam nechajú, sa zabíjajú a na druhej strane sú páry a ženy, ktoré túžia mať deti, nemôžu a chodia na umelé oplodnenie na tieto procedúry, ktoré sú veľmi, niekedy veľmi bolestné. Potratová lobby opierajúca sa vo výraznej miere o peniaze z potratového biznisu a z potratovej turistiky nesmie mať v civilizovanej ľudskej spoločnosti prevahu nad právom detí na život. Hovoríme teraz o cudzinkách, ktoré by využívali veľmi vágny a liberálny zákon o potratoch. Je povinnosťou slovenských zákonodarcov práva detí v maximálnej možnej miere chrániť, vytvárať im priaznivé podmienky pre šťastný život a apelovať na rodičov, aby sa nebáli mať deti, aby nenahrádzali rodičovstvo starostlivosťou o domáce zvieratá, aby obetovali seba za svoje deti a nie život svojich detí za seba. Zabíjať nenarodené deti nie je správne a je príznačné, že každý, kto podporuje potraty, sa už narodil. To je citát od Ronalda Reagana. Ja už som sa už narodil, ja už som tu, mňa nezabili, no a už po mne potopa. Sme presvedčení, že život človeka by mal byť za ideálnych okolností chránený už od počatia. Zároveň si však uvedomujeme, že akákoľvek úprava potratovej politiky je v spoločnosti vnímaná veľmi citlivo. Napriek tomu, že poslanci Ľudovej strany Naše Slovensko v minulom volebnom období už niekoľkokrát predkladali návrh podobného zákona, ktorým sa výrazne sprísnili podmienky pre vykonanie umelého potratu, ale nie zakázali, hej, len sprísnili, tento návrh nenašiel medzi poslancami Národnej rady dostatočnú podporu. Preto v záujme zlepšenia ochrany života nenarodených detí predkladáme alternatívny návrh zákona, ktorý by výrazným spôsobom obmedzil množstvo vykonávaných potratov aspoň tým, že by sa zakázala potratová turistika na Slovensku, t. j. vykonávanie potratov na požiadanie ženám cudzinkám, ktoré nemajú občianstvo Slovenskej republiky. A nejde len o turistiku, ide vlastne o potratový biznis. Otázka zákazu vykonávania potratov cudzinkám je dnes o to aktuálnejšia, že sa množia iniciatívy rôznych ultraliberálnych politických strán a organizácii, ktoré doslova lákajú ženy utekajúce vo veľkom počte pred ozbrojeným konfliktom na Ukrajine na vykonanie potratu práve na Slovensku. A toto vlastne bolo takým motívom alebo takou iniciáciou predloženia tohoto návrhu zákona. Myslím, že v médiách a na sociálnych sieťach sa objavila informácia, že Simona Petríková z Progresívneho Slovenska a aktivisti riešili tieto potraty Ukrajinkám tým, že rozdávali na hranici medzi Slovenskom a Ukrajinou leták, ktorý ich k tomu nabádal, povzbudzoval, kde na tomto letáku, ktorý vydal, tento leták bol vytvorený v rámci projektu „Nebuďte ticho s nami“. Projekt je podporený z programu AFC Slovakia, ktorý je financovaný z finančného mechanizmu EHP 2014 až 2021. Správcom programu je nadácia Ekopolis v partnerstve so Sörösovskou Nadáciou otvorenej spoločnosti. Takže je to na tom letáku. Ja ten leták mám tu so sebou. Je to tu napísané naspodu, kto je autorom toho. A na tomto letáku sú priamo uvedené lokality a priamo uvedené lokality, teda Bratislava, ktorý obvod, a sú tu uvedené aj priamo zdravotnícke zariadenia a nemocnice, ktoré ponúkajú túto službu. Dokonca každé toto zdravotnícke zariadenia ako napríklad tu máme Koch, súkromná gynekologická pôrodnica, nemocnica Bratislava I a sú tu dve telefónne čísla a tak ďalej. Je ich tu, ja neviem, skoro tridsať. A okrem toho na druhej strane vidíme, že je tu nakoniec aj uvedené, že aká je cena za takýto potrat. Je uvedené, že priemerne je to 414 eur, ale že sa pohybuje od 250 do 600 eur. Takže keď hovorím o biznise, tu sú jasné dôkazy. Tieto letáky boli rozdávané Ukrajinkám, teda ženám a ich nabádali. A preto na záver chcem podotknúť, preto sme iniciovali návrh takéhoto zákona. Cudzinkám bude možné vykonať interrupciu, ale len v prípade, ak bude ohrozený ich život alebo zdravie, alebo zdravý vývoj plodu, alebo ak ide o geneticky chybný vývoj plodu. Toto je náš návrh. Ďakujem za pozornosť.